VSK sklep CDn 128/2016
Sodna praksa višjih sodišč, 2016-06-29

mag. Jana Petrič (preds.), Joža Velkaverh (poroč.), Špela Prodan

etažna lastnina - vpis etažne lastnine v zemljiško knjigo - vpis solastninskih deležev na splošnih skupnih delih

Solastninski deleži na splošnih skupnih delih so vpisani pri stavbi.

Pritožba se zavrne in potrdi izpodbijani sklep sodišča prve stopnje.

1. Okrajno sodišče v Žalcu je z izpodbijanim sklepom zavrnilo ugovor S.B. proti sklepu Dn 263534/2015 z dne 29.12.2015, s katerim se je pri neprem. parc. št. 1 vpisal nov pravni položaj 106 - splošni skupni del stavbe v etažni lastnini in kot imetnika vpisalo vsakokratnega lastnika nepremičnine stavba št. 1. Podlaga vpisu je bil sklep opr. št. N 106/2013 z dne 15.4.2015 Okrajnega sodišča v Mariboru.

2. Zoper ta sklep je vložil S.B. pritožbo po pooblaščencu. V pritožbi navaja, da je sodišče prve stopnje kršilo načelo formalnosti postopka, uzakonjeno v 124. členu zakona o zemljiški knjigi (v nadaljevanju: ZZK-1), saj bi glede na izrek sklepa N 106/2013 Okrajnega sodišča v Mariboru moralo vpisati pri parceli št. 1, ki je splošni skupni del stavbe, tudi da solastninske deleže in sicer da je ta skupni del last vsakokratnega lastnika dela stavbe z ID znakom 1 do 8623/19355 in vsakokratnega lastnika dela stavbe z ID znakom 2. Na to je bilo opozorjeno že v ugovoru, pa se do teh ugovornih navedb sodišče ni opredelilo. Zato je podana absolutna bistvena kršitev postopka iz 14. točke drugega odstavka 339. člena Zakona o pravdnem postopku (v nadaljevanju: ZPP) v zvezi z drugim odstavkom 120. člena ZZK-1 v s členom 37 Zakona o nepravdnem postopku (v nadaljevanju: ZNP). Predlaga razveljavitev ali spremembo sklepa v izpodbijanem delu.

3. Pritožba je bila vročena ostalim udeležencem postopka, ki nanjo niso odgovorili.

5. Neutemeljen je pritožbeni očitek absolutne bistvene kršitve postopka iz 14. točke drugega odstavka 339. člena ZPP v zvezi s 37. členom ZNP in 2. odstavkom 120. člena ZZK-1. V izpodbijanem sklepu je bilo pojasnjeno, da z dovolitvijo vpisa nista kršeni načeli formalnosti in legalitete. Po določbah Stvarnopravnega zakonika (SPZ), Stanovanjskega zakona (SZ-1) in ZZK-1 tvorita lastninska pravica na stanovanju kot posameznem delu stavbe in solastninska pravica na skupnih delih dejansko in pravno celoto. Pravno vez med posameznim delom stavbe v etažni lastnini in splošnim skupnim delom opredeljuje 15.a člen ZZK-1, v katerem so določena pravila o vpisu etažne lastnine v zemljiško knjigo ob upoštevanju pravil o vpisu osnovnega pravnega položaja nepremičnine, določenih v 13.a členu in 14. členu ZZK-1. V skladu s temi pravili se vpiše v zemljiški knjigi stavba in vsi njeni posamezni deli. Pri vsakem posameznem delu se vpiše lastninska pravica kot njen osnovni pravni položaj v korist osebe kot imetnika in delež solastnine na splošnih skupnih delih stavbe v etažni lastnini. Pri splošnih skupnih delih stavbe v etažni lastnini pa se kot njen osnovni pravni položaj vpiše samo to pravno dejstvo.

6. Solastninski deleži na splošnih skupnih delih so torej vpisani pri stavbi. Zato zemljiškoknjižno sodišče pravilno v skladu s predstavljenimi določbami o vpisu etažne lastnine v zemljiško knjigo pri vpisu spremembe osnovnega pravnega položaja zemljiške parcele v splošni skupni del stavbe v etažni lastnini, ni še enkrat vpisalo solastninski delež v korist vsakokratnega lastnika posameznega dela stavbe, saj je ta že vpisan pri stavbi. Pritožba ni utemeljena. Zemljiškoknjižno sodišča je pravilno dovolilo predlagani vpis in tudi ni zagrešilo postopkovnih kršitev, ki se očitajo. Iz teh razlogov je pritožbeno sodišče pritožbo zavrnilo in na podlagi 2. točke drugega odstavka 161. člena ZZK-1 potrdilo izpodbijani sklep sodišča prve stopnje.

ZZK-1 člen 13, 13.a, 14, 15, 15.a. SPZ člen 105, 112. SZ-1 člen 18.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.